# விக்கிப்பீடியா:ஆலமரத்தடி/தொகுப்பு09

## உள்ளூர்ப் பெயரா உலகப் பெயரா?

நாடுகள், மொழிகள் குறித்த முக்கிய திட்டங்கள் இலக்கு வைத்து நிறைவேற்றப்பட்டு வரும் வேளையில் முக்கியமான ஒரு விசயம் குறித்து உரையாட வேண்டும் என்று நினைக்கிறேன். மொழிகள், ஊர்கள், நாடுகள் ஆகியவற்றுக்கு நாம் ஆங்கிலப் பெயர்களைப் பயன்படுத்தப் போகிறோமா இல்லை அவற்றின் உள்ளூர்ப் பெயர்களைப் பயன்படுத்தப்போகிறோமா? இது குறித்து விக்கி அளவில் ஒரு சீர்தரக் கொள்கை பரிந்துரை எடுப்பது நல்லது. பொதுவாக ஆங்கிலப் பெயர்களை நாம் உலக வழக்குப் பெயர்கள் என்று எண்ணிக் கொள்கிறோம். குறைந்தது, நான் அப்படி எண்ணிக் கொண்டிருந்தேன். எனினும் அது உண்மை இல்லை என்பதை ஐரோப்பாவுக்கு வந்த பிறகு உணர முடிகிறது. deutschland, nederland, spanja போன்ற உள்ளூர்ப்பெயர்கள் ஐரோப்பிய மொழிகளில் அப்படியே வழங்கப்பட்டு வருகின்றன. அவை இவ்வூர்ப்பெயர்களை ஆங்கிலமயமாக்கி ஒலிப்பதில்லை. தமிழ்நாட்டில் ஆங்கில வழக்கு காலூன்றும் முன்னர்,பழந்தமிழர் வணிகத் தொடர்பு கொண்டிருந்த நாடுகளை அவற்றின் உள்ளூர்ப் பெயர் ஒலிப்புக்கு நெருங்கியே நாம் ஒலித்து வந்திருக்கிறோம். உருசியா, எகிப்து, இத்தாலி ஆகிய நாட்டுப் பெயர்களை எண்ணிப் பார்க்கலாம். இவற்றை ஆங்கில வழக்கில் எழுதினால் ரஷ்யா, ஈஜிப்ட், இட்டலி என்று தான் எழுத வேண்டி இருக்கும். நம் ஊர்ப் பெயர்களை, நம் மொழியின் பெயர்களை பிறர் அப்படியே ஒலித்தால், ஒலிக்க முயன்றால் தானே நாம் மகிழ்கிறோம்..அதே போன்ற மதிப்பை நாம் ஏன் பிற நாட்டவருக்குத் தரக்கூடாது. இந்த நோக்கில் இல்லாவிட்டாலும், ஒலிப்பு, தகவல் துல்லியத்துக்காகவேனும் உள்ளூர்ப்பெயர்களை நாம் பயன்படுத்தலாம் என்று பரிந்துரைக்கிறேன். பரவலாக அறியப்பட்ட நாடுகள், மொழிகளுக்குத் தொடக்கத்தில் குழப்பத்தை உண்டாக்கினாலும் நாளடைவில் புழக்கத்துக்கு வரும். பல நாடுகள், மொழிகள் இன்னும் தமிழர் வாழ்வியலில் அறிமுகப்படுத்தப்படாமல் இருக்கும்போது அவற்றைத் தயக்கமின்றி உள்ளூர் வழக்குப் பெயர்களில் அறிமுகப்படுத்தலாம் என்று நினைக்கிறேன். --Ravishankar 19:28, 9 அக்டோபர் 2007 (UTC)  
:எந்த நாட்டைப்பற்றி பேசுகிறோமோ அந்த நாட்டின் ஒலிப்பு நெருக்கமாக இருப்பதே நல்லது. வழிமாற்றுகள் தரலாம், ஆனால் தலைப்பு அந்நாட்டின் ஒலிப்புபடியே (கூடிய மட்டிலும்) இருத்தல் அல்லது. அறிவியல் பெயர்கள் (வேதிப்பொருட்கள் போன்றவை) ஆங்கிலத்தை ஒட்டி இருந்தால் பழுதில்லை. அண்மையில் குரோவாட்ஸ்க்கா என்றுதான் நான் Croatia ஐ கட்டுரையை ஆக்கினேன். ஜகரம் இல்லாத 'டாய்ட்சு மொழியை ஜெர்மன் என்று சொல்வது கொடுமை! எஸ்பொன்யால் என்று சொல்லவேண்டியதை ஸ்பானிஷ் என்று சொல்வது தவறு என்பது என் கருத்து. எஸ்பொன்யால் என்பதை எசுப்பானிய மொழி எசுப்பானியம் என்றால் போதிய அளவு நெருங்கிய ஒலிப்பு உள்ளது. --செல்வா 22:10, 9 அக்டோபர் 2007 (UTC)  
:: உங்கள் கருத்துக்களுடன் உடன்படுகின்றேன். நடைமுறையில் இதை ஒரு ஒழுங்கு முறையாகக் கொள்வது எவ்வளவு சாத்தியமாகும் எனத் தெரியவில்லை. எடுத்துக்காட்டாக மொழிகளை எடுத்துக்கொண்டால், அறியப்பட்ட, முக்கியமான மொழிகளின் உள்ளூர்ப் பெயர்களை அறிந்து கொள்வது இலகு. ஆனால், இன்னும் ஆயிரக் கணக்கில் உள்ள பல மொழிகளின் உள்ளூர்ப் பெயர்களை அறிந்து கொள்வது சற்றுக் கடினமாகவே தோன்றுகிறது. பெரும்பாலான இத்தகைய மொழிகள் பற்றி ஆங்கில நூல்கள் மூலமாகவே அறிந்து கொள்வதனால் அச் சொற்களே நமது மொழியிலும் புகுந்து விடுகின்றன. கூடியவரை உள்ளூர்ப் பெயர்களையே பயன்படுத்தலாம் என்பதுதான் எனது கருத்தும். Mayooranathan 02:51, 10 அக்டோபர் 2007 (UTC)  
செல்வா, துல்லியமான உள்ளூர் ஒலிப்பு, அல்லது அதற்கு நெருங்கிய தமிழ் மொழி ஒலிப்புக்கு ஏற்ற பெயர் என்ற உங்கள் பரிந்துரையில் உடன்படுகிறேன். மயூரனாதனம், குறைந்தபட்சம், உள்ளூர் ஒலிப்பு தெரிந்த மொழிகள், நாடுகள், ஊர்கள் ஆகியவற்றுக்காவது அவற்றை அப்படியே பயன்படுத்தலாம். தெரியாதவற்றுக்கு அவ்வொலிப்புகளைத் தேடிக்கண்டுபிடிக்கும் வரை ஆங்கில ஒலிப்புகளைப் பயன்படுத்துவதில் தவறில்லை. தற்போது இணையத்தின் வருகையால் பலவற்றுக்கான உள்ளூர் ஒலிப்புகளைக் கண்டு கொள்ளும்படியாகவே இருக்கிறது.--Ravishankar 06:40, 10 அக்டோபர் 2007 (UTC)